Bodil Kornbek (KRF), 2002-03-13:
Jeg tror, det er gået op for os alle sammen, at hr. Jens Rohde synes, det er en rigtig dejlig dag i dag, og der er jo ikke noget, som når mennesker er glade.
Vi er knap så glade i Kristeligt Folkeparti, selv om vi altså heller ikke er kede af det, men når det gælder Public Service Rådet, erkender vi dog, at der fra flere sider er givet udtryk for, at nedlæggelse af netop dette råd er ønskeligt.
Det kan godt være, at ministeren ved det, men vi andre ved ikke, hvad der så skal ske.
Der står i lovforslaget, at i forbindelse med de kommende forhandlinger om en flerårig mediepolitisk aftale vil der blive taget stilling til, i hvilket omfang de opgaver, Public Service Rådet har varetaget, eventuelt skal overføres til andre råd, nævn og myndigheder.
Det vil vi meget gerne være med til at diskutere.
Vi er også villige til at tænke nyt på dette område og være med til at forme den fremtidige mediepolitik.
Men det er ikke hensigtsmæssigt at nedlægge et område uden at vide, hvordan den fremtidige struktur skal se ud.
Så vi beklager, at ministeren har foretaget dette skridt. Med hensyn til programrådene finder jeg det en smule absurd, at her vil ministeren altså nedlægge råd, som flertallet faktisk ønsker at bevare.
Alle høringssvarene var positive, for i de høringssvar er der jo tilslutning og opbakning til netop programrådene.
Programrådene er jo den folkelige indflydelse på Danmarks Radio og TV 2. Det, der i sin yderste konsekvens kan ske med dette forslag, er, at den direkte folkelige indflydelse på og dialog om programmerne i Danmarks Radio og TV 2 jo i den grad kan blive svækket, det kan betyde en svækkelse af borgernes kontakt og indflydelse på programmerne, de regionale såvel som de landsdækkende.
Det er jo ikke Kristeligt Folkepartis holdning, at dette skal ske.
Jeg tror vel egentlig heller ikke, at det er regeringens, men det må ministeren jo svare på.
Det er også gået op for Kristeligt Folkeparti, at regeringen ønsker regelforenkling.
Men det er selvfølgelig tankevækkende, når rådene selv ønskes opretholdt, og tv-stationerne ligeledes ytrer tilfredshed med den nuværende ordning, at der så ikke bliver lyttet til de ønsker, der bliver udtrykt.
Så det kan jo ikke bare være for adressaternes eller borgernes skyld, at regeringen vil lave regelforenkling på dette område, så for hvis skyld er det egentlig?
Begrundelsen for denne regelforenkling synes at være, at det skal være op til tv-stationerne selv at tilrettelægge dialogen med seerne.
Men hvorfor nu det
, når stationerne er tilfredse med den dialog og den ordning, der er?
Vi vil gerne være med til at indgå i en dialog omkring programrådene for at se både på indhold og på, om der skal være en anden struktur, men at der skal være et råd af en art, som sikrer netop den dialog med det folkelige, synes vi er vigtigt.
Vi er meget åbne over for en anden model.
Men igen: Vi ved ikke, hvilke tanker ministeren her gør sig. Så kan jeg ikke lade være med at sige, at programrådene ikke påfører staten udgifter, da både rådene fra Danmarks Radio og TV 2 jo bliver dækket af de stationer selv. Det sidste område, der bliver behandlet i lovforslaget, er ophævelse af denne her afgift.
Det støtter vi gerne fuldt og helt.
Det eneste, vi selvfølgelig vil sikre os, er, at det ikke er de ikkekommercielle lokale radio- og tv-stationer, der skal betale for denne ophævelse, hvilket jeg heller ikke tror er meningen, men man ved jo aldrig.
Så derfor vil jeg gerne påpege det tydeligt.
Som det sikkert er gået op for de få folk, der er tilbage, kan vi ikke støtte dette forslag, men vi kan godt støtte beslutningsforslag nr. B 78.